Seba' snin ħabs, u wara jintbagħat lura pajjiżu. Sentenza mogħtija lill-Isqalli Carmelo Ciranna ta' wieħed u erbgħin sena li ammetta li kkommetta ħmistax-il serqa bejn il-Milied u l-ewwel ġimgħa ta' Jannar. Ciranna kien akkużat li seraq minn djar f' Marsaskala, Ħaż-Żabbar, Birkirkara u minn pompa tal-petrol f' Ħal Qormi fejn fost oħrajn seraq ġojjellerija, arloġġi, ornamenti, flus kontanti u batteriji tal-karozzi. B'kollox il-valur tal-oġġetti misruqa jaqbeż il-mitt elf ewro. L-isqalli kien mixli wkoll li kkawża ħsara fil-propjetajiet li seraq minnhom. Fl-għoti tas-sentenza, filwaqt li nnotat li r-raġel mgħandux impjieg u li għandu l-vizzju tad-droga, il-qorti ikkunsidrat li l-kondotta kriminali tiegħu kienet mimlija u li kkopera biss mal-pulizija dwar serqa waħda. Il-Maġistrat Joe Mifsud stqarr li Cirana ngħata opportunita mill-qorti biex jirriforma ruħu permezz ta' parole iżda din ma serviet għal xejn għalhekk tah sentenza ħabs li tulha irid joqgħod għat-trattament tal-vizzju tad-droga. Wara dan il-perjodu, Carmelo Ciranna se jintbagħat lura l-Italja.